6. pielikums

Limbažu novada pašvaldības

projektu vadības noteikumiem

**Projekta risku novērtēšana un vadība**

**6.1. tabula** Projekta risku veidi

|  |  |  |
| --- | --- | --- |
| **Risku grupa** | **Risku veids** | **Risku skaidrojums** |
| **KORPORATĪVIE RISKI** | **Tirgus riski** | Riski, kas saistīti ar Pašvaldības darbības normatīvo regulējumu, valsts budžeta finansējuma izmaiņām un pašvaldības budžeta ieņēmumiem, Eiropas Savienības līdzfinansējuma, Valsts kases aizdevumu pieejamību. |
| **Infrastruktūras riski** | Riski, kas saistīti ar zemju, ēku pieejamību, īpašumtiesībām un tamlīdzīgi. |
| **Darbības riski** | Riski, kas saistīti ar personāla nodrošinājumu, digitalizāciju un tamlīdzīgi. |
| **PROJEKTA OPERACIONĀLIE RISKI** | **Vadības riski** | Riski, kas ietekmē projekta vadību un administrācijas darbu, kā arī projektā ieplānotā laika grafika izmaiņas, kas var radīt citu risku iespējamību. Piemēram, projekta vadības pieredzes trūkums, vadības komandas nespēja sastrādāties, projektu nav izstrādājis potenciālais projekta vadītājs un tādejādi iespējama atšķirīga izpratne par projekta mērķi, uzdevumiem un to īstenošanu. |
| **Personāla riski** | Riski, kas attiecas uz projekta īstenošanā iesaistīto personālu. Personāla nepietiekamās zināšanas vai prasmes, personāla mainība, cilvēkresursu nepietiekamība Pašvaldībā vai to neefektīvs sadalījums, lai veiktu projektā paredzētās aktivitātes. |
| **Tehniskie riski** | Riski, kas attiecas uz darba apjomu, darba uzdevumu precizitāti un detalizāciju, tehnoloģiju izvēli, piemērotību, izpētes vai projektēšanas procesa kļūdām, tehnoloģiju pieejamību, jaunu tehnoloģiju ieviešanas procesa kļūdām, piedāvājumus tirgū, tehnoloģiju izmaiņām, iespējami nepārbaudāmiem darbiem un defektiem, iekārtu darbības izmaiņām, paralēlo projektu darbībām, to noteiktajiem ierobežojumiem, tehnoloģisko kļūdu radītiem bojājumiem un tamlīdzīgi. |
| **Finanšu riski** | Riski, kas saistīti ar projekta finansējumu, piemēram, priekšfinansējuma trūkums, tirgus cenu nepārzināšana, nepareizi saplānota naudas plūsma (budžets) un inflācija, kuras dēļ, uzsākot projekta īstenošanu, plānotās izmaksas var būtiski atšķirties no reālajām. |
| **Īstenošanas riski** | Riski, kas rodas, ja procesi vai procedūras, darbojas kļūdaini vai nedarbojas vispār kā rezultātā tiek būtiski traucēta vai kavēta projekta īstenošana. Piemēram, neprecīza vai neloģiska aktivitāšu plānošana, nepilnīga vai neatbilstoša organizatoriskā struktūra, neprecīzi vai neskaidri definēti uzdevumi, nepietiekama informācijas drošība, projekta īstenošanā iesaistīto izpildītāju nepietiekama kapacitāte un nespēja izpildīt līgumu, Covid-19 izplatības ietekme uz darbaspēku un resursu pieejamību, iekšējā politiskā atbalsta trūkums un tamlīdzīgi. |
| **Vides, darba un fiziskās drošības riski** | Riski, kas saistīti ar dabas apstākļu izraisītu ietekmi, ārkārtas situāciju, projektā veicamo darbu ietekmi uz vidi, vides aizsardzības regulējuma noteiktiem ierobežojumiem, atkritumu utilizācijas kļūdu, ķīmisko vielu apjomu, ugunsdrošību, darba vides riskiem, darba organizācijas un darba drošības pārkāpumiem, darbu specifiku, kas ietekmē darbu veikšanas vidi, tās izmaiņas un tamlīdzīgi. |
| **Juridiskie riski** | Riski, kas attiecas uz spēkā esošo normatīvo aktu prasību neievērošanu, līgumsaistību neievērošanu un citiem juridiskiem aspektiem, tai skaitā nepareiza iepirkuma procedūras veikšana. |
| **Politiskie riski** | Riski, kas attiecas uz Eiropas Savienības un Latvijas Republikas likumdošanu un izmaiņām normatīvajos aktos, valsts drošības aspektiem, politisko nestabilitāti, politisko lobiju un tamlīdzīgi. |
| **Citi specifiskie riski** | Riski, kurus nosaka atkarībā no projekta jomas un specifikas, t.sk., piemēram, projekta iznākumu rādītāju sasniegšanas riski. |

**6.2. tabula** Risku varbūtības novērtējums

|  |  |  |  |
| --- | --- | --- | --- |
| **Klasif.** | **Varbūtība** | **Iespējamība** | **Skaidrojums** |
| **A** | Ļoti mazs ticams | 0-10 % | Korporatīvie riski – maz ticams, ka iestāsies nākamo piecu gadu laikā.  Operacionālie riski – ir iespējams, ka iestāsies tikai ārkārtas apstākļos. |
| **B** | Maz ticams | 10-33 % | Korporatīvie riski – iespējams, ka iestāsies nākamo trīs līdz piecu gadu laikā.  Operacionālie riski – ir sagaidāms, ka iestāsies retos gadījumos. |
| **C** | Iespējams | 33-66 % | Korporatīvie riski – iespējams, ka iestāsies nākamo divu līdz trīs gadu laikā.  Operacionālie riski – iespējams, ka iestāsies pie atsevišķiem apstākļiem. |
| **D** | Ļoti iespējams | 66-90 % | Korporatīvie riski – iespējams, ka iestāsies nākamo 24 mēnešu laikā.  Operacionālie riski – ir sagaidāmi, ka iestāsies lielākajā daļā gadījumu. |
| **E** | Gandrīz noteikti | 90-100 % | Korporatīvie riski – iespējams, ka iestāsies nākamo 12 mēnešu laikā.  Operacionālie riski – ļoti iespējams, ka iestāsies lielākajā daļā gadījumu. |

**6.3. tabula** Risku ietekmes novērtējums

|  |  |  |
| --- | --- | --- |
| **Klasif.** | **Nozīme** | **Skaidrojums** |
| **I** | Nenozīmīga | Iespējams, nenozīmīgs izmaksu pieaugums un laika nobīde; nelielas apjoma izmaiņas un kvalitātes samazinājums. |
| **II** | Zema | Iespējams, izmaksu pieaugums < 10 %; laika nobīde < 5 %; ietekme uz maznozīmīgu apjoma daļu un ļoti augstas kvalitātes prasībām. |
| **III** | Vidēja | Iespējams, izmaksu pieaugums 10-20 %; laika nobīde 5-10 %; ietekme uz galvenajām apjoma daļām; kvalitātes samazinājums saskaņojums ar projekta īstenotāju. |
| **IV** | Augsta | Iespējams, izmaksu pieaugums 20-40 %, laika nobīde 10-20 %; apjoma izmaiņas un kvalitātes samazinājums nav pieņemams projekta īstenotājam. |
| **V** | Kritiska | Iespējams, izmaksu pieaugums > 40 %; laika nobīde > 20 %; apjoma izmaiņu un kvalitātes samazinājuma ziņā projekta īstenošana praktiski ir bezjēdzīga. |

**6.4. tabula** Risku lieluma matrica

| **Riska lielums** | **Krāsa** |  | **Ietekme / Varbūtība** | **I** | **II** | **III** | **IV** | **V** |
| --- | --- | --- | --- | --- | --- | --- | --- | --- |
| **Ļoti zems** |  |  | **A** | Ļoti zems | Ļoti zems | Ļoti zems | Zems | Zems |
| **Zems** |  |  | **B** | Ļoti zems | Zems | Zems | Vidējs | Vidējs |
| **Vidējs** |  |  | **C** | Ļoti zems | Zems | Vidējs | Augsts | Augsts |
| **Augsts** |  |  | **D** | Zems | Vidējs | Augsts | Ļoti augsts | Ļoti augsts |
| **Ļoti augsts** |  |  | **E** | Zems | Vidējs | Augsts | Ļoti augsts | Ļoti augsts |

**6.5. tabula** Risku pārvaldības stratēģijas

|  |  |
| --- | --- |
| **Risku pārvaldības stratēģija** | **Skaidrojums** |
| **Riska mazināšana** | Ietver riska novēršanas vai samazināšanas pasākuma plāna izstrādi. Riska novēršana vai samazināšana ietver organizatoriskus un tehniskus pasākumus, kuri jāveic ar mērķi samazināt zaudējumu apjomu, kas rastos nelabvēlīgu notikumu attīstības dēļ. Lai projekta vadītājam atvieglotu darbu, attiecīgo risku novēršanas vai samazināšanas pasākumi jādeleģē projekta dalībniekiem, kuri visciešāk ir saistīti ar definēto risku un jāprasa no tiem atbildība. |
| **Riska sadalīšana** | Ietver riska nodošanu trešajai pusei, piemēram, piegādātājiem vai apdrošinātājiem. Šī stratēģija neatbrīvo Pašvaldību no riska iestāšanās gadījuma, bet tā var samazināt riska iestāšanās varbūtību un samazināt finansiālo zaudējumu ietekmi, ja risks iestāsies. Jebkurā gadījumā pastāvēs atlikušā riska lielums, par ko galīgā atbildība joprojām paliek projekta vadītājam. |
| **Riska pieņemšana** | Mērķis ir pieņemt iespējamos zaudējumus riska iestāšanās gadījumā. Pieņemot riskus, pastāv divas iespējamās reakcijas, tas ir pasīvā akceptēšana, kad nav nepieciešama īpaša rīcība, bet tikai riska uzraudzīšana un kontrole, vai aktīva pieņemšana, kad nepieciešams izstrādāt ārkārtas rīcības plānu. |
| **Izvairīšanās no riska** | Ietver darbības, lai izvairītos no riska iestāšanās gadījumiem, veicot projekta ieceres, plāna, aktivitāšu un pat apjoma izmaiņas. |